《予家窗外种竹逾千个每开窗辄相对终日今岁馆前亦多竹遂赋一首》
宋代·方一夔

五年惯在家，贫贱自称好。饥鹰空护巢，疲马长恋藁。

森梢万脩竹，自喜结交早。旦暮从渠游，不恨两枯槁。

今年出山去，败鼓费击考。此君不我嫌，到处惬怀抱。

翛然书斋下，粉黛间新老。相看便歌咏，物外恣探讨。

此生一过客，去住何足道。竹下有石交，归来薙幽草。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。